CELEX: 32020R2014
Language: el
Date: 2020-08-21 00:00:00
Title: Κατ’ εξουσιοδότηση κανονισμός (ΕΕ) 2020/2014 της Επιτροπής της 21ης Αυγούστου 2020 για τον καθορισμό των λεπτομερειών εφαρμογής της υποχρέωσης εκφόρτωσης για ορισμένους τύπους αλιείας στη Βόρεια Θάλασσα για την περίοδο 2021-2023

10.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 415/10
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2020/2014 ΤΗΣ ΕΠΙΤΡΟΠΗΣ
         της 21ης Αυγούστου 2020
         για τον καθορισμό των λεπτομερειών εφαρμογής της υποχρέωσης εκφόρτωσης για ορισμένους τύπους αλιείας στη Βόρεια Θάλασσα για την περίοδο 2021-2023
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2018/973 του Ευρωπαϊκού Κοινοβουλίου και του Συμβουλίου, της 4ης Ιουλίου 2018, για τη θέσπιση πολυετούς σχεδίου για τα βενθοπελαγικά αποθέματα της Βόρειας Θάλασσας και τις αλιευτικές δραστηριότητες εκμετάλλευσης των αποθεμάτων αυτών, το οποίο προσδιορίζει τις λεπτομέρειες εφαρμογής της υποχρέωσης εκφόρτωσης στη Βόρεια Θάλασσα, και για την κατάργηση των κανονισμών του Συμβουλίου (ΕΚ) αριθ. 676/2007 και (ΕΚ) αριθ. 1342/2008 (1), και ιδίως το άρθρο 11,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου (2) αποσκοπεί στην προοδευτική κατάργηση των απορρίψεων σε όλους τους τύπους αλιείας της Ένωσης, μέσω της θέσπισης υποχρέωσης εκφόρτωσης για τα αλιεύματα ειδών που υπόκεινται σε όρια αλιευμάτων.
                  
               
                     (2)
                  
                  
                     Το άρθρο 9 του κανονισμού (ΕΕ) αριθ. 1380/2013 προβλέπει την έγκριση πολυετών σχεδίων τα οποία περιλαμβάνουν μέτρα διατήρησης για τους τύπους αλιείας που εκμεταλλεύονται ορισμένα αποθέματα σε μια συγκεκριμένη γεωγραφική περιοχή. Τα εν λόγω πολυετή σχέδια καθορίζουν τις λεπτομέρειες για την εφαρμογή της υποχρέωσης εκφόρτωσης και ενδέχεται να εξουσιοδοτούν την Επιτροπή να προσδιορίσει περαιτέρω τις εν λόγω λεπτομέρειες βάσει κοινών συστάσεων που καταρτίζουν τα κράτη μέλη.
                  
               
                     (3)
                  
                  
                     Ο κανονισμός (ΕΕ) 2018/973 θεσπίζει πολυετές σχέδιο για τα βενθοπελαγικά αποθέματα της Βόρειας Θάλασσας και τις αλιευτικές δραστηριότητες εκμετάλλευσης των αποθεμάτων αυτών. Με το άρθρο 11 του εν λόγω κανονισμού ανατίθεται στην Επιτροπή η εξουσία να εκδίδει κατ’ εξουσιοδότηση πράξεις για τη συμπλήρωση του παρόντος κανονισμού, προσδιορίζοντας τις λεπτομέρειες της υποχρέωσης εκφόρτωσης στη Βόρεια Θάλασσα για όλα τα αποθέματα ειδών που υπόκεινται σε υποχρέωση εκφόρτωσης σύμφωνα με το άρθρο 15 παράγραφος 1 του κανονισμού (ΕΕ) αριθ. 1380/2013, όπως προβλέπεται στο άρθρο 15 παράγραφος 5 στοιχεία α) έως ε) του κανονισμού (ΕΕ) αριθ. 1380/2013 βάσει κοινών συστάσεων που εκπονούν τα κράτη μέλη.
                  
               
                     (4)
                  
                  
                     Όπως ορίζεται στον κανονισμό (ΕΕ) 2018/973, η Βόρεια Θάλασσα περιλαμβάνει τις διαιρέσεις 2a, 3a και την υποπεριοχή 4 του Διεθνούς Συμβουλίου για την Εξερεύνηση των Θαλασσών («ICES»).
                  
               
                     (5)
                  
                  
                     Ο κατ’ εξουσιοδότηση κανονισμός (ΕΕ) 2019/2238 της Επιτροπής (3) καθορίζει τις λεπτομέρειες εφαρμογής της υποχρέωσης εκφόρτωσης για ορισμένους τύπους βενθοπελαγικής αλιείας στη Βόρεια Θάλασσα για την περίοδο 2020-2021, έπειτα από κοινή σύσταση που υποβλήθηκε από το Βέλγιο, τη Δανία, τη Γαλλία, τη Γερμανία, τις Κάτω Χώρες, τη Σουηδία και το Ηνωμένο Βασίλειο (4) που έχουν άμεσο συμφέρον διαχείρισης της αλιείας στη Βόρεια Θάλασσα.
                  
               
                     (6)
                  
                  
                     Το Βέλγιο, η Δανία, η Γαλλία, η Γερμανία, οι Κάτω Χώρες και η Σουηδία, αφού ζήτησαν τη γνώμη του Γνωμοδοτικού Συμβουλίου Βόρειας Θάλασσας και του Γνωμοδοτικού Συμβουλίου Πελαγικών Ειδών, υπέβαλαν κοινή σύσταση στην Επιτροπή στις 4 Μαΐου 2020, για τη θέσπιση σχεδίου απορρίψεων πελαγικών και βενθοπελαγικών ειδών στη Βόρεια Θάλασσα για την περίοδο 2021-2023. Τα κράτη μέλη υπέβαλαν αναθεωρημένη έκδοση της κοινής σύστασης στις 23 Ιουλίου 2020.
                  
               
                     (7)
                  
                  
                     Οι επιστημονικές γνωμοδοτήσεις των αρμόδιων επιστημονικών οργάνων εξετάστηκαν από την Επιστημονική, Τεχνική και Οικονομική Επιτροπή Αλιείας («ΕΤΟΕΑ») (5). Η Επιτροπή παρουσίασε τα σχετικά μέτρα σε ομάδα εμπειρογνωμόνων απαρτιζόμενη από εκπροσώπους των 27 κρατών μελών στις 28 Ιουλίου 2020 στο πλαίσιο συνάντησης στην οποία το Ευρωπαϊκό Κοινοβούλιο συμμετείχε ως παρατηρητής.
                  
               
                     (8)
                  
                  
                     Σύμφωνα με το άρθρο 18 του κανονισμού (ΕΕ) αριθ. 1380/2013, η Επιτροπή έλαβε υπόψη τόσο την αξιολόγηση της ΕΤΟΕΑ όσο και την ανάγκη να διασφαλιστεί από τα κράτη μέλη η πλήρης εφαρμογή της υποχρέωσης εκφόρτωσης. Η περιφερειακή ομάδα των κρατών μελών βάσισε την πλειονότητα των αιτημάτων της για εξαίρεση de minimis στο ενδεχόμενο αύξησης του κόστους ως αποτέλεσμα της διαχείρισης των ανεπιθύμητων αλιευμάτων. Οι πληροφορίες που παρείχαν τα κράτη μέλη ως προς αυτό το θέμα έχουν βελτιωθεί. Ωστόσο, η ΕΤΟΕΑ επισημαίνει ότι εξακολουθεί να απαιτείται βελτίωση της συλλογής δεδομένων σε ορισμένες περιπτώσεις και ότι προτεραιότητα θα πρέπει να είναι η βελτίωση της επιλεκτικότητας με στόχο τη μείωση των ανεπιθύμητων αλιευμάτων. Κατά συνέπεια, σε τέτοιες περιπτώσεις, οι εξαιρέσεις θα χορηγούνται κατά περίπτωση για 1 ή 2 έτη. Τα κράτη μέλη θα πρέπει να παρέχουν πρόσθετα δεδομένα που προκύπτουν από δοκιμές και επιστημονικές μελέτες που βρίσκονται σε εξέλιξη.
                  
               
                     (9)
                  
                  
                     Ο κατ’ εξουσιοδότηση κανονισμός (ΕΕ) 2019/2238 της Επιτροπής περιλάμβανε εξαίρεση που συνδέεται με τα ποσοστά επιβίωσης, όπως προβλέπεται από το άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013, όσον αφορά την καραβίδα που αλιεύεται με κιούρτους στις διαιρέσεις ICES 2a και 3a και στην υποπεριοχή ICES 4, βάσει επιστημονικών στοιχείων που αποδεικνύουν τα υψηλά ποσοστά επιβίωσης κατά την απόρριψη. Τα κράτη μέλη ζήτησαν τη διατήρηση της εξαίρεσης. Η ΕΤΟΕΑ αξιολόγησε τα στοιχεία που είχαν υποβάλει τα κράτη μέλη κατά τα προηγούμενα έτη και κατέληξε στο συμπέρασμα (6) ότι η εξαίρεση ήταν αιτιολογημένη. Δεδομένου ότι οι συνθήκες δεν έχουν αλλάξει, η εξαίρεση αυτή θα πρέπει να διατηρηθεί.
                  
               
                     (10)
                  
                  
                     Ο κατ’ εξουσιοδότηση κανονισμός (ΕΕ) 2019/2238 περιλάμβανε εξαίρεση που συνδέεται με τα ποσοστά επιβίωσης όσον αφορά την καραβίδα που αλιεύεται στην υποπεριοχή ICES 4 και στις διαιρέσεις ICES 2a και 3a με τη χρήση τρατών βυθού, συμπεριλαμβανομένων ορισμένων τρατών βυθού με διάταξη επιλεκτικότητας. Τα κράτη μέλη ζήτησαν τη διατήρηση της εξαίρεσης και παρείχαν νέα αποδεικτικά στοιχεία. Η ΕΤΟΕΑ ανέλυσε τα νέα αποδεικτικά στοιχεία που υπέβαλαν τα κράτη μέλη και κατέληξε στο συμπέρασμα (7) ότι προσκομίστηκαν επιπρόσθετες πληροφορίες για την αλιεία καραβίδας με τράτες με πόρτες στην ανατολική ακτή, όπως απαιτούσε η ΕΤΟΕΑ (8). Η ΕΤΟΕΑ συμπέρανε κατά τα προηγούμενα έτη ότι οι υποστηρικτικές πληροφορίες ήταν εμπεριστατωμένες και ότι η τεχνική επικύρωσης που χρησιμοποιήθηκε στο πλαίσιο των μεγαλύτερων στόλων ήταν ικανοποιητική (9). Δεδομένου ότι οι συνθήκες δεν έχουν αλλάξει, η εξαίρεση αυτή θα πρέπει να διατηρηθεί.
                  
               
                     (11)
                  
                  
                     Ο κατ’ εξουσιοδότηση κανονισμός (ΕΕ’) 2019/2238 περιλάμβανε εξαίρεση που συνδέεται με τα ποσοστά επιβίωσης όσον αφορά τη γλώσσα κάτω του ελάχιστου μεγέθους αναφοράς διατήρησης που αλιεύεται με τράτες με πόρτες στη διαίρεση ICES 4c, βάσει επιστημονικών στοιχείων που αποδεικνύουν τα υψηλά ποσοστά επιβίωσης των απορριπτόμενων ιχθύων. Τα κράτη μέλη ζήτησαν από το Διεθνές Συμβούλιο για την Εξερεύνηση των Θαλασσών τη διατήρηση της εξαίρεσης. Η ΕΤΟΕΑ αξιολόγησε τα αποδεικτικά στοιχεία κατά τα προηγούμενα έτη και κατέληξε στο συμπέρασμα (10) ότι ήταν επαρκή. Δεδομένου ότι οι συνθήκες δεν έχουν αλλάξει, η εξαίρεση αυτή θα πρέπει να διατηρηθεί.
                  
               
                     (12)
                  
                  
                     Ο κατ’ εξουσιοδότηση κανονισμός (ΕΕ) 2019/2238 περιλάμβανε εξαίρεση που συνδέεται με τα ποσοστά επιβίωσης όσον αφορά τα παρεμπίπτοντα αλιεύματα ειδών που υπόκεινται σε όρια αλιευμάτων κατά την αλίευση με κιούρτους και βολκούς, βάσει των επιστημονικών στοιχείων που αποδείκνυαν τα υψηλά ποσοστά επιβίωσης κατά την απόρριψη. Η ΕΤΟΕΑ αξιολόγησε τα αποδεικτικά στοιχεία κατά τα προηγούμενα έτη και κατέληξε στο συμπέρασμα (11) ότι από τα διαθέσιμα στοιχεία προκύπτει το ενδεχόμενο χαμηλής θνησιμότητας των απορριπτόμενων ιχθύων· ωστόσο, τα πραγματικά αλιεύματα για τον συγκεκριμένο τύπο αλιείας είναι αμελητέα. Δεδομένου ότι τα αλιεύματα δεν είναι σημαντικά και δεδομένου ότι οι συνθήκες δεν έχουν αλλάξει, η εξαίρεση θα πρέπει να διατηρηθεί.
                  
               
                     (13)
                  
                  
                     Ο κατ’ εξουσιοδότηση κανονισμός (ΕΕ) 2019/2238 περιλάμβανε εξαίρεση που συνδέεται με τα ποσοστά επιβίωσης όσον αφορά την ευρωπαϊκή χωματίδα κατά την αλίευση με απλάδια δίχτυα και μανωμένα δίχτυα στη διαίρεση ICES 3a και στην υποπεριοχή ICES 4. Τα κράτη μέλη ζήτησαν τη διατήρηση της εξαίρεσης. Η ΕΤΟΕΑ αξιολόγησε τα αποδεικτικά στοιχεία κατά τα προηγούμενα έτη και κατέληξε στο συμπέρασμα (12) ότι οι πληροφορίες ήταν εύλογες και καταδείκνυαν σημαντικά υψηλό ποσοστό επιβίωσης. Δεδομένου ότι οι συνθήκες δεν έχουν αλλάξει, η εξαίρεση αυτή θα πρέπει, ως εκ τούτου, να διατηρηθεί στον παρόντα κανονισμό.
                  
               
                     (14)
                  
                  
                     Ο κατ’ εξουσιοδότηση κανονισμός (ΕΕ) 2019/2238 περιλάμβανε εξαίρεση που συνδέεται με τα ποσοστά επιβίωσης όσον αφορά την ευρωπαϊκή χωματίδα κατά την αλίευση με δανέζικο γρίπο στη διαίρεση ICES 3a και στην υποπεριοχή ICES 4. Τα κράτη μέλη ζήτησαν τη διατήρηση της εξαίρεσης. Η ΕΤΟΕΑ αξιολόγησε τα αποδεικτικά στοιχεία κατά τα προηγούμενα έτη και κατέληξε στο συμπέρασμα (13) ότι τα στοιχεία της μελέτης σχετικά με τα ποσοστά επιβίωσης είναι αξιόπιστα. Δεδομένου ότι οι συνθήκες δεν έχουν αλλάξει, η εξαίρεση αυτή θα πρέπει, ως εκ τούτου, να διατηρηθεί.
                  
               
                     (15)
                  
                  
                     Ο κατ’ εξουσιοδότηση κανονισμός (ΕΕ) 2019/2238 περιλάμβανε εξαίρεση που συνδέεται με τα ποσοστά επιβίωσης όσον αφορά τα αλιεύματα και τα παρεμπίπτοντα αλιεύματα ευρωπαϊκής χωματίδας κατά την αλίευση πλατύψαρων ή στρογγυλόψαρων με τράτες μεγέθους ματιών τουλάχιστον 120 mm στη διαίρεση ICES 3a και στην υποπεριοχή ICES 4. Τα κράτη μέλη ζήτησαν τη διατήρηση της εξαίρεσης. Με τη νέα σύσταση ζητήθηκε επίσης εξαίρεση που συνδέεται με τα υψηλά ποσοστά επιβίωσης για την ευρωπαϊκή χωματίδα που αλιεύεται με τράτες μεγέθους ματιών 100 έως 119 mm στη διαίρεση ICES 3a και στην υποπεριοχή ICES 4. Τα κράτη μέλη υπέβαλαν επιπρόσθετα επιστημονικά στοιχεία που αποδεικνύουν υψηλά ποσοστά επιβίωσης της απορριπτόμενης ευρωπαϊκής χωματίδας στον συγκεκριμένο τύπο αλιείας. Η ΕΤΟΕΑ επισήμανε επίσης ότι οι μελέτες τεκμηρίωσης διεξήχθησαν με μέγεθος ματιών 90 mm· ως εκ τούτου, είναι απίθανο να υπάρχουν χαμηλότερα ποσοστά επιβίωσης με μέγεθος ματιών τουλάχιστον 100 mm. Δεδομένου ότι η εποχή και η έκθεση στον αέρα είναι βασικοί παράγοντες που επηρεάζουν την επιβίωση της ευρωπαϊκής χωματίδας και ότι τα ποσοστά επιβίωσης μπορεί να είναι χαμηλότερα μετά από 60λεπτη έκθεση στον αέρα, οι εξαιρέσεις θα πρέπει να περιλαμβάνονται στον παρόντα κανονισμό και τα ανεπιθύμητα αλιεύματα ευρωπαϊκής χωματίδας θα πρέπει να ελευθερώνονται αμέσως.
                  
               
                     (16)
                  
                  
                     Ο κατ’ εξουσιοδότηση κανονισμός (ΕΕ) 2019/2238 περιλάμβανε εξαιρέσεις de minimis για:
                     
                                 —
                              
                              
                                 την ευρωπαϊκή χωματίδα που αλιεύεται με τράτες μεγέθους ματιών τουλάχιστον 90 έως 99 mm οι οποίες είναι εξοπλισμένες με φύλλο Seltra κατά την αλιεία με στόχο πλατύψαρα ή στρογγυλόψαρα στα ενωσιακά ύδατα της διαίρεσης ICES 3a,
                              
                           
                                 —
                              
                              
                                 την ευρωπαϊκή χωματίδα που αλιεύεται με τράτες μεγέθους ματιών τουλάχιστον 80 έως 99 mm κατά την αλιεία με στόχο πλατύψαρα ή στρογγυλόψαρα στα ενωσιακά ύδατα της υποπεριοχής ICES 4.
                              
                           
               
                     (17)
                  
                  
                     Τα κράτη μέλη αιτήθηκαν τη διατήρηση της εφαρμογής της εν λόγω εξαίρεσης και υπέβαλαν νέα επιστημονικά στοιχεία που προέκυψαν από εν εξελίξει μελέτες. Η ΕΤΟΕΑ επισήμανε (14) ότι εξακολουθούν να απαιτούνται βελτιώσεις στον ορισμό ώστε να γίνεται διάκριση μεταξύ της αλιείας με στόχο πλατύψαρα ή στρογγυλόψαρα και της αλιείας με στόχο την καραβίδα. Η Επιτροπή σημείωσε ότι τα κράτη μέλη δεσμεύτηκαν στην κοινή σύσταση να καταβάλουν περαιτέρω προσπάθειες στην κατεύθυνση αυτή. Επομένως, η εν λόγω εξαίρεση θα πρέπει να διατηρηθεί.
                  
               
                     (18)
                  
                  
                     Ο κατ’ εξουσιοδότηση κανονισμός (ΕΕ) 2019/2238 περιλάμβανε εξαίρεση που συνδέεται με τα ποσοστά επιβίωσης όσον αφορά τα αλιεύματα ευρωπαϊκής χωματίδας κάτω του ελάχιστου μεγέθους αναφοράς διατήρησης που αλιεύονται με δοκότρατες (BT2) μεγέθους ματιών 80 έως 119 mm στη διαίρεση ICES 2a και στην υποπεριοχή ICES 4:
                     
                                 —
                              
                              
                                 για την ευρωπαϊκή χωματίδα που αλιεύεται με αλιευτικά εργαλεία εξοπλισμένα με σχοινί απομάκρυνσης λίθων ή φύλλο απελευθέρωσης βενθικών οργανισμών και από σκάφη με μηχανή ισχύος άνω των 221 kW,
                              
                           
                                 —
                              
                              
                                 για την ευρωπαϊκή χωματίδα που αλιεύεται από σκάφη κρατών μελών που εφαρμόζουν τον χάρτη πορείας για τους πλήρως τεκμηριωμένους τύπους αλιείας,
                              
                           
                                 —
                              
                              
                                 για το πλατύψαρο που αλιεύεται με δοκότρατες (BT2) και από σκάφη με μηχανή ισχύος έως και 221 kw ή συνολικού μήκους μικρότερου από 24 m, τα οποία είναι κατασκευασμένα για αλίευση εντός της ζώνης των δώδεκα μιλίων, αν η μέση διάρκεια χρήσης της τράτας από την πόντιση έως την ανάσυρση δεν υπερβαίνει τα ενενήντα λεπτά.
                              
                           
               
                     (19)
                  
                  
                     Τα κράτη μέλη ζήτησαν τη διατήρηση της εξαίρεσης και υπέβαλαν νέα αποδεικτικά στοιχεία. Η ΕΤΟΕΑ επισήμανε (15) ότι βρίσκονται σε εξέλιξη σημαντικά επιστημονικά έργα, τα οποία αναμένεται να παράσχουν χρήσιμες πληροφορίες σχετικά με την εν λόγω εξαίρεση. Ως εκ τούτου, οι εξαιρέσεις αυτές θα πρέπει να διατηρηθούν. Τα κράτη μέλη θα πρέπει να υποβάλλουν συναφή δεδομένα που προκύπτουν από τα εν εξελίξει έργα το συντομότερο δυνατόν και το αργότερο έως την 1η Μαΐου κάθε έτους. Η Επιτροπή επισημαίνει επίσης ότι τα κράτη μέλη δεσμεύτηκαν στο πλαίσιο της κοινής σύστασης να υποβάλουν χρονοδιάγραμμα για την ολοκλήρωση του χάρτη πορείας με την επόμενη ετήσια έκθεση έως την 1η Μαΐου 2021.
                  
               
                     (20)
                  
                  
                     Ο κατ’ εξουσιοδότηση κανονισμός (ΕΕ) 2019/2238 περιλάμβανε εξαίρεση που συνδέεται με τα ποσοστά επιβίωσης όσον αφορά το καλκάνι που αλιεύεται με δοκότρατα TBB με σάκο μεγέθους ματιών άνω των 80 mm στην υποπεριοχή ICES 4. Τα κράτη μέλη αιτήθηκαν τη διατήρηση της εν λόγω εξαίρεσης και υπέβαλαν νέα επιστημονικά στοιχεία. Η ΕΤΟΕΑ επισήμανε (16) ότι είναι ασαφές κατά πόσον οι εκτιμήσεις επιβίωσης που υποβλήθηκαν έχουν εφαρμογή στο συγκεκριμένο αίτημα. Η Επιτροπή επισημαίνει ότι τα κράτη μέλη έχουν δεσμευτεί στην κοινή σύσταση να διενεργήσουν περαιτέρω έρευνα με σκοπό την παρατήρηση της επιβίωσης του απορριπτόμενου καλκανιού και να προσκομίσουν αναλυτικότερες πληροφορίες σχετικά με τα ποσοστά επιβίωσης σε νέο επιστημονικό έργο, το οποίο θα βρίσκεται σε εξέλιξη έως τα τέλη του 2021. Ως εκ τούτου, η εν λόγω εξαίρεση θα πρέπει να διατηρηθεί έως τις 31 Δεκεμβρίου 2022. Τα κράτη μέλη θα πρέπει να υποβάλλουν ετήσιες εκθέσεις για την πρόοδο των εν εξελίξει εργασιών έως την 1η Μαΐου κάθε έτους.
                  
               
                     (21)
                  
                  
                     Ο κατ’ εξουσιοδότηση κανονισμός (ΕΕ) 2019/2238 περιλάμβανε εξαίρεση που συνδέεται με τα ποσοστά επιβίωσης όσον αφορά τα σελάχια που αλιεύονται με κάθε είδους αλιευτικά εργαλεία στις διαιρέσεις ICES 2a και 3a και στην υποπεριοχή ICES 4. Τα κράτη μέλη αιτήθηκαν τη διατήρηση της εν λόγω εξαίρεσης και υπέβαλαν νέα επιστημονικά στοιχεία. Η ΕΤΟΕΑ κατέληξε στο συμπέρασμα (17) ότι έχουν συντελεστεί σημαντικές προσπάθειες για την αντιμετώπιση των ελλείψεων σε επίπεδο δεδομένων με σκοπό την ικανοποίηση των στόχων του χάρτη πορείας. Επομένως, η εν λόγω εξαίρεση θα πρέπει να διατηρηθεί. Ωστόσο, απαιτούνται βελτιώσεις όσον αφορά τη συλλογή δεδομένων. Τα κράτη μέλη που έχουν άμεσο διαχειριστικό συμφέρον θα πρέπει να υποβάλλουν επιπρόσθετα επιστημονικά στοιχεία έως την 1η Μαΐου έκαστου έτους, ιδίως για το σελάχι-κούκο που διαπιστώθηκε ότι έχει χαμηλότερο ποσοστό επιβίωσης. Η Επιτροπή σημειώνει ότι, κατόπιν αιτήματος της ΕΤΟΕΑ, τα κράτη μέλη δεσμεύτηκαν στην κοινή σύσταση να υποβάλλουν έκθεση σχετικά με τον συμφωνηθέντα χάρτη πορείας, μεταξύ άλλων για το σελάχι-κούκος.
                  
               
                     (22)
                  
                  
                     Ο κατ’ εξουσιοδότηση κανονισμός (ΕΕ) αριθ. 1395/2014 της Επιτροπής (18) περιλάμβανε εξαίρεση που συνδέεται με τα ποσοστά επιβίωσης όσον αφορά το σκουμπρί και τη ρέγγα που αλιεύονται με γρι-γρι υπό συγκεκριμένες συνθήκες, κατόπιν θετικής αξιολόγησης από την ΕΤΟΕΑ (19). Σύμφωνα με τις μελέτες, τα ποσοστά επιβίωσης εξαρτώνται από τη διάρκεια του συνωστισμού και την πυκνότητα των ψαριών στο δίχτυ, τα οποία είναι, κατά κανόνα, περιορισμένα σε αυτούς τους τύπους αλιείας. Τα κράτη μέλη ζήτησαν τη διατήρηση της εξαίρεσης. Δεδομένου ότι οι συνθήκες δεν έχουν αλλάξει, η εξαίρεση θα πρέπει να διατηρηθεί. Τα κράτη μέλη που έχουν άμεσο διαχειριστικό συμφέρον θα πρέπει να υποβάλουν επικαιροποιημένα στοιχεία σχετικά με την αλιεία έως την 1η Μαΐου 2022.
                  
               
                     (23)
                  
                  
                     Ο κατ’ εξουσιοδότηση κανονισμός (ΕΕ) 2019/2238 περιλάμβανε εξαιρέσεις de minimis για:
                     
                                 —
                              
                              
                                 τη γλώσσα που αλιεύεται με μανωμένα δίχτυα και απλάδια δίχτυα στις διαιρέσεις ICES 2a και 3a και στην υποπεριοχή ICES 4,
                              
                           
                                 —
                              
                              
                                 τη γλώσσα που αλιεύεται με ορισμένες δοκότρατες που είναι εξοπλισμένες με φύλλο Flemish στην υποπεριοχή ICES 4,
                              
                           
                                 —
                              
                              
                                 τον συνδυασμό αλιευμάτων γλώσσας, εγκλεφίνου, νταουκιού Ατλαντικού, γάδου, μαύρου μπακαλιάρου και μπακαλιάρου μερλούκιου με ορισμένες τράτες βυθού στη διαίρεση ICES 3a,
                              
                           
                                 —
                              
                              
                                 τον συνδυασμό αλιευμάτων γλώσσας, εγκλεφίνου, νταουκιού Ατλαντικού, γάδου, μαύρου μπακαλιάρου, ευρωπαϊκής χωματίδας, ρέγγας, σύκου Νορβηγίας, γουρλομάτη Ατλαντικού και προσφυγακιού με ορισμένες τράτες βυθού στη διαίρεση ICES 3a,
                              
                           
                                 —
                              
                              
                                 το νταούκι Ατλαντικού που αλιεύεται με ορισμένες τράτες βυθού στη διαίρεση ICES 3a,
                              
                           
                                 —
                              
                              
                                 την ευρωπαϊκή χωματίδα που αλιεύεται με ορισμένες τράτες βυθού στην υποπεριοχή ICES 4,
                              
                           
                                 —
                              
                              
                                 όλα τα είδη που υπόκεινται σε όρια αλιευμάτων και αλιεύονται με ορισμένες δοκότρατες στις διαιρέσεις ICES 4b και 4c,
                              
                           
                                 —
                              
                              
                                 τη μουρούνα που αλιεύεται με ορισμένες τράτες βυθού στην υποπεριοχή ICES 4.
                              
                           
               
                     (24)
                  
                  
                     Τα κράτη μέλη ζήτησαν τη διατήρηση της εξαίρεσης. Η ΕΤΟΕΑ εξέτασε τα εν λόγω στοιχεία κατά τα προηγούμενα έτη και κατέληξε στο συμπέρασμα (20) (21) (22) ότι τα έγγραφα που υποβλήθηκαν από τα κράτη μέλη περιλάμβαναν αιτιολογημένα επιχειρήματα που αποδεικνύουν τη δυσκολία περαιτέρω βελτίωσης της επιλεκτικότητας ή το γεγονός ότι συνεπάγεται δυσανάλογο κόστος διαχείρισης των ανεπιθύμητων αλιευμάτων. Δεδομένου ότι οι συνθήκες δεν έχουν αλλάξει, είναι σκόπιμο να διατηρηθούν οι εξαιρέσεις de minimis σύμφωνα με το ποσοστό και τις αναγκαίες τροποποιήσεις που προτείνονται στη νέα κοινή σύσταση, δυνάμει του άρθρου 15 παράγραφος 5 στοιχείο γ) του κανονισμού (ΕΕ) αριθ. 1380/2013.
                  
               
                     (25)
                  
                  
                     Ο κατ’ εξουσιοδότηση κανονισμός (ΕΕ) αριθ. 2019/2238 περιλάμβανε εξαίρεση de minimis όσον αφορά το νταούκι Ατλαντικού και τον γάδο που αλιεύονται με τράτες βυθού στη διαίρεση ICES 4c. Τα κράτη μέλη ζήτησαν τη διατήρηση της εξαίρεσης. Η ΕΤΟΕΑ επανεξέτασε την εν λόγω εξαίρεση κατά τα προηγούμενα έτη (23) και η εξαίρεση χορηγήθηκε με την αιτιολογία ότι η βελτίωση της επιλεκτικότητας ήταν δύσκολο να επιτευχθεί. Ωστόσο, δεδομένης της τρέχουσας κατάστασης του γάδου (24), η ΕΤΟΕΑ επισήμανε στην έκθεση 20-04 ότι τα κράτη μέλη θα πρέπει να λάβουν μέτρα για τον περιορισμό του επιπέδου των ανεπιθύμητων αλιευμάτων. Ως εκ τούτου, η εξαίρεση θα πρέπει να χορηγηθεί για ένα έτος και τα κράτη μέλη που έχουν συμφέρον στον συγκεκριμένο τύπο αλιείας θα πρέπει να υποβάλουν, το αργότερο έως την 1η Μαΐου 2021, επιπρόσθετες πληροφορίες σχετικά με τη σύνθεση των αλιευμάτων προς αξιολόγηση από την ΕΤΟΕΑ.
                  
               
                     (26)
                  
                  
                     Ο κατ’ εξουσιοδότηση κανονισμός (ΕΕ) 2019/2238 περιλάμβανε εξαίρεση de minimis για το νταούκι Ατλαντικού και τον γάδο που αλιεύονται με τράτες βυθού ή γρίπους στις υποπεριοχές ICES 4a και 4b. Τα κράτη μέλη ζήτησαν τη διατήρηση της εξαίρεσης και παρείχαν νέα αποδεικτικά στοιχεία. Η ΕΤΟΕΑ επανεξέτασε τα αποδεικτικά στοιχεία που υπέβαλαν τα κράτη μέλη και επισήμανε ότι βρίσκεται σε εξέλιξη νέα μελέτη και ότι εξακολουθούν να απαιτούνται βελτιώσεις στα αποδεικτικά στοιχεία που προσκομίζονται. Δεδομένης της τρέχουσας κατάστασης του γάδου (25), η ΕΤΟΕΑ επισήμανε στην έκθεση 20-04 ότι τα κράτη μέλη θα πρέπει να λάβουν μέτρα για τον περιορισμό του επιπέδου των ανεπιθύμητων αλιευμάτων. Επομένως, η εξαίρεση θα πρέπει να χορηγηθεί για διάστημα δύο ετών και μόνο για το νταούκι Ατλαντικού σε περιορισμένο ποσοστό.
                  
               
                     (27)
                  
                  
                     Ο κατ’ εξουσιοδότηση κανονισμός (ΕΕ) 2019/2238 περιλάμβανε εξαίρεση de minimis για το νταούκι Ατλαντικού κάτω του ελάχιστου μεγέθους αναφοράς διατήρησης που αλιεύεται από σκάφη που χρησιμοποιούν δοκότρατες με μέγεθος ματιών 80 έως 119 mm στην υποπεριοχή ICES 4. Τα κράτη μέλη ζήτησαν τη διατήρηση της εξαίρεσης και παρείχαν νέα αποδεικτικά στοιχεία. Η ΕΤΟΕΑ επισήμανε (26) ότι υπάρχουν αποδεικτικά στοιχεία για αυξημένες δαπάνες. Τα κράτη μέλη υπέδειξαν τον δυνητικό κίνδυνο περιοριστικής ποσόστωσης για τον συγκεκριμένο τύπο αλιείας, καθώς και τις εν εξελίξει μελέτες σχετικά με τη λήψη μέτρων επιλεκτικότητας που θα πρέπει να παρέχουν χρήσιμες πληροφορίες σχετικά με τη συγκεκριμένη εξαίρεση. Ωστόσο, η ΕΤΟΕΑ παρατήρησε ότι οι πληροφορίες που υποβλήθηκαν είναι περιορισμένες και καλύπτουν μόνο τον ολλανδικό στόλο. Επομένως, η εξαίρεση θα πρέπει να χορηγηθεί για διάστημα ενός έτους. Τα κράτη μέλη θα πρέπει να υποβάλουν περαιτέρω αποδεικτικά στοιχεία σχετικά με το δυσανάλογο κόστος και τις βελτιώσεις όσον αφορά την επιλεκτικότητα έως την 1η Μαΐου 2021.
                  
               
                     (28)
                  
                  
                     Ο κατ’ εξουσιοδότηση κανονισμός (ΕΕ) αριθ. 1395/2014 περιλάμβανε εξαίρεση de minimis για το σκουμπρί, το σαυρίδι, τη ρέγγα και το νταούκι Ατλαντικού που αλιεύονται με μηχανότρατες ολικού μήκους έως 25 μέτρων που χρησιμοποιούν μεσοπελαγικές τράτες στις υποπεριοχές ICES 4b και 4c νοτίως των 54° βόρειου πλάτους. Τα κράτη μέλη ζήτησαν τη διατήρηση της εξαίρεσης και παρείχαν νέα αποδεικτικά στοιχεία. Η ΕΤΟΕΑ κατέληξε στο συμπέρασμα (27) ότι εύλογα μπορεί να υποτεθεί ότι θα ήταν δύσκολη η επίτευξη περαιτέρω βελτίωσης της επιλεκτικότητας στην αλιεία αυτού του τύπου και ότι το κόστος της διαλογής αλιευμάτων θα ήταν υψηλό λόγω της φύσης των σχετικών αλιευμάτων. Ωστόσο, η ΕΤΟΕΑ παρατήρησε ότι οι νέες πληροφορίες που υποβάλλονται είναι περιορισμένες. Τα κράτη μέλη θα πρέπει να υποβάλουν περαιτέρω ποσοτικά αποδεικτικά στοιχεία που να τεκμηριώνουν την εξαίρεση de minimis. Επομένως, η εξαίρεση θα πρέπει να χορηγηθεί για δύο έτη. Τα κράτη μέλη θα πρέπει να υποβάλουν επιπρόσθετες πληροφορίες προς αξιολόγηση από την ΕΤΟΕΑ το αργότερο έως την 1η Μαΐου 2022.
                  
               
                     (29)
                  
                  
                     Με τον κατ’ εξουσιοδότηση κανονισμό (ΕΕ) αριθ. 2019/2238 χορηγήθηκε εξαίρεση de minimis για συνδυασμένη ποσότητα παπαλίνας, αμμόχελου, σύκου Νορβηγίας και προσφυγακιού στην αλιεία με τράτες στη διαίρεση ICES 3a και στην υποπεριοχή ICES 4. Τα κράτη μέλη ζήτησαν τη διατήρηση της εξαίρεσης και παρείχαν νέα αποδεικτικά στοιχεία. Η ΕΤΟΕΑ κατέληξε στο συμπέρασμα (28) ότι εύλογα μπορεί να υποτεθεί ότι θα ήταν δύσκολη η επίτευξη περαιτέρω βελτίωσης της επιλεκτικότητας στην αλιεία αυτού του τύπου και ότι το κόστος της διαλογής αλιευμάτων θα ήταν υψηλό λόγω της φύσης των σχετικών αλιευμάτων. Ωστόσο, η ΕΤΟΕΑ επισήμανε ότι απαιτούνται περαιτέρω ποσοτικά δεδομένα για την υποστήριξη της εξαίρεσης. Επομένως, η εξαίρεση θα πρέπει να χορηγηθεί για δύο έτη. Τα κράτη μέλη θα πρέπει να παρέχουν επικαιροποιημένα επιστημονικά δεδομένα και κατάλληλες υποστηρικτικές πληροφορίες έως την 1η Μαΐου 2022.
                  
               
                     (30)
                  
                  
                     Ο κατ’ εξουσιοδότηση κανονισμός (ΕΕ) 2019/2238 περιλάμβανε εξαίρεση de minimis για τη μουρούνα που αλιεύεται με παραγάδια στην υποπεριοχή ICES 4. Τα κράτη μέλη ζήτησαν τη διατήρηση της εξαίρεσης και παρείχαν νέα αποδεικτικά στοιχεία. Η ΕΤΟΕΑ επανεξέτασε τις πληροφορίες που υπέβαλαν τα κράτη μέλη και κατέληξε στο συμπέρασμα (29) ότι, παρά το γεγονός ότι οι πληροφορίες που προσκομίστηκαν είναι περιορισμένες, τα επιχειρήματα που σχετίζονται με τις δυσκολίες όσον αφορά τη βελτίωση της επιλεκτικότητας είναι αξιόπιστα. Επομένως, η εξαίρεση θα πρέπει να χορηγηθεί για δύο έτη. Τα κράτη μέλη θα πρέπει να υποβάλουν επιπρόσθετες πληροφορίες για την τεκμηρίωση της εν λόγω εξαίρεσης έως την 1η Μαΐου 2022.
                  
               
                     (31)
                  
                  
                     Ο κατ’ εξουσιοδότηση κανονισμός (ΕΕ) 2019/2238 χορήγησε εξαιρέσεις de minimis για το σκουμπρί και το σαυρίδι που αλιεύονται με τράτες βυθού μεγέθους ματιών 80-99 mm στην υποπεριοχή ICES 4. Τα κράτη μέλη ζήτησαν τη διατήρηση της εξαίρεσης και παρείχαν νέα αποδεικτικά στοιχεία. Η ΕΤΟΕΑ επανεξέτασε τα αποδεικτικά στοιχεία που υπέβαλαν τα κράτη μέλη και κατέληξε στο συμπέρασμα (30) ότι υπάρχουν ενδείξεις αυξημένου κόστους σε σχέση με τη διαχείριση και την αποθήκευση των ανεπιθύμητων αλιευμάτων, αλλά ότι οι πληροφορίες που υποβλήθηκαν περιορίζονταν σε συγκεκριμένες περιοχές και στόλους. Επομένως, η εξαίρεση θα πρέπει να χορηγηθεί για διάστημα δύο ετών και θα πρέπει να έχει εφαρμογή στις συγκεκριμένες περιοχές και στόλους. Τα κράτη μέλη θα πρέπει να υποβάλουν επιπρόσθετες πληροφορίες για την τεκμηρίωση της εν λόγω εξαίρεσης έως την 1η Μαΐου 2022.
                  
               
                     (32)
                  
                  
                     Η κοινή σύσταση περιλάμβανε νέα εξαίρεση de minimis για το προσφυγάκι στη βιομηχανική αλιεία με πελαγική μηχανότρατα. Η ΕΤΟΕΑ ανέλυσε τα αποδεικτικά στοιχεία που υποβλήθηκαν από τα κράτη μέλη και κατέληξε στο συμπέρασμα (31) ότι οι πληροφορίες για τη στήριξη των επιχειρημάτων ότι η επιλεκτικότητα είναι δύσκολο να επιτευχθεί και ότι η διαχείριση ανεπιθύμητων αλιευμάτων έχει δυσανάλογο κόστος ήταν περιορισμένες. Ωστόσο, η ΕΤΟΕΑ παρατήρησε ότι θα ήταν δύσκολο να επιτευχθεί περαιτέρω βελτίωση της επιλεκτικότητας δεδομένων των τεχνικών και υγειονομικών ιδιαιτεροτήτων της σχετικής μηχανότρατας-εργοστασίου. Η εξαίρεση θα πρέπει να χορηγηθεί για διάστημα δύο ετών με σκοπό την εναρμόνιση με άλλες θαλάσσιες λεκάνες και την παροχή επαρκούς χρόνου στα κράτη μέλη προκειμένου να διευκρινίσουν τις διαφορές ως προς τα δεδομένα, όπως διαπιστώθηκαν από την ΕΤΟΕΑ. Τα κράτη μέλη θα πρέπει να υποβάλουν επιπρόσθετες πληροφορίες έως την 1η Μαΐου 2022.
                  
               
                     (33)
                  
                  
                     Για να διασφαλιστούν αξιόπιστες εκτιμήσεις όσον αφορά τα επίπεδα απορρίψεων με σκοπό τον καθορισμό των συνολικών επιτρεπόμενων αλιευμάτων, τα κράτη μέλη, στις περιπτώσεις που η εξαίρεση de minimis βασίζεται σε παρέκταση καταστάσεων για τις οποίες υπάρχουν περιορισμένα στοιχεία και σε αποσπασματικές πληροφορίες σχετικά με τον στόλο, θα πρέπει να μεριμνούν για την παροχή ακριβών και αξιόπιστων δεδομένων για το σύνολο του στόλου που καλύπτεται από την εν λόγω εξαίρεση.
                  
               
                     (34)
                  
                  
                     Τα μέτρα που προτείνονται στη νέα κοινή σύσταση συνάδουν με το άρθρο 15 παράγραφος 4, το άρθρο 15 παράγραφος 5 στοιχείο γ) και το άρθρο 18 παράγραφος 3 του κανονισμού (ΕΕ) αριθ. 1380/2013 και με τον κανονισμό (ΕΕ) 2018/973, και ιδίως το άρθρο 11, και μπορούν, συνεπώς, να περιληφθούν στον παρόντα κανονισμό.
                  
               
                     (35)
                  
                  
                     Σύμφωνα με το άρθρο 16 παράγραφος 2 του κανονισμού (ΕΕ) 2018/973, η εξουσία έκδοσης κατ’ εξουσιοδότηση πράξεων σχετικά με την υποχρέωση εκφόρτωσης ανατίθεται στην Επιτροπή για περίοδο πέντε ετών από τις 5 Αυγούστου 2018. Ως εκ τούτου, είναι σκόπιμο να επανεξεταστεί ο αντίκτυπος των εξαιρέσεων που συνδέονται με τα ποσοστά επιβίωσης και των εξαιρέσεων de minimis ως προς την υποχρέωση εκφόρτωσης.
                  
               
                     (36)
                  
                  
                     Κρίνεται σκόπιμο να καταργηθεί ο κατ’ εξουσιοδότηση κανονισμός (ΕΕ) 2019/2238 και να αντικατασταθεί από νέο κανονισμό. Ωστόσο, τα άρθρα 11 και 12 του κατ’ εξουσιοδότηση κανονισμού (ΕΕ) 2019/2238 προβλέπουν τεχνικά μέτρα για να αυξηθεί η επιλεκτικότητα των αλιευτικών εργαλείων και να μειωθούν τα ανεπιθύμητα αλιεύματα στο Skagerrak, καθώς και για να επιτρέπεται η χρήση διχτυών SepNep. Τα μέτρα αυτά θα πρέπει να συνεχίσουν να ισχύουν έως τα τέλη του 2021, όπως προβλεπόταν αρχικά στον κατ’ εξουσιοδότηση κανονισμό (ΕΕ) 2019/2238, ή έως ότου τα συγκεκριμένα τεχνικά μέτρα προβλεφθούν σε νέα κατ’ εξουσιοδότηση πράξη που θα εκδοθεί σύμφωνα με τον κανονισμό (ΕΕ) 2019/1241 του Ευρωπαϊκού Κοινοβουλίου και του Συμβουλίου (32).
                  
               
                     (37)
                  
                  
                     Δεδομένου ότι τα μέτρα που προβλέπονται στον παρόντα κανονισμό έχουν άμεσο αντίκτυπο στον προγραμματισμό της αλιευτικής περιόδου των σκαφών της Ένωσης και στις συναφείς οικονομικές δραστηριότητες, ο παρών κανονισμός θα πρέπει να αρχίσει να ισχύει αμέσως μετά τη δημοσίευσή του. Θα πρέπει να εφαρμοστεί από την 1η Ιανουαρίου 2021,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Εφαρμογή της υποχρέωσης εκφόρτωσης
            Στα ενωσιακά ύδατα της Βόρειας Θάλασσας (διαιρέσεις ICES 2a, 3a και υποπεριοχή ICES 4), η υποχρέωση εκφόρτωσης που προβλέπεται στο άρθρο 15 παράγραφος 1 του κανονισμού (ΕΕ) αριθ. 1380/2013 εφαρμόζεται στην αλιεία βενθοπελαγικών και πελαγικών ειδών που υπόκεινται σε όρια αλιευμάτων σύμφωνα με τον παρόντα κανονισμό για την περίοδο 2021-2023.
         
         
            Άρθρο 2
            Ορισμοί
            Για τους σκοπούς του παρόντος κανονισμού, ισχύουν οι ακόλουθοι ορισμοί:
            
                        1)
                     
                     
                        «διάταξη επιλεκτικότητας δικτυωτού πλέγματος»: διάταξη επιλεκτικότητας που αποτελείται από τμήμα τεσσάρων φύλλων που προσαρμόζεται σε τράτα δύο φύλλων με κεκλιμένο φύλλο δικτυώματος ρομβοειδών ματιών, μεγέθους ματιών τουλάχιστον 200 mm, που οδηγεί σε οπή διαφυγής στο άνω τμήμα της τράτας·
                     
                  
                        2)
                     
                     
                        «φύλλο Flemish»: το τελευταίο κωνικό τμήμα δικτυώματος δοκότρατας του οποίου:
                        
                                    —
                                 
                                 
                                    το οπίσθιο μέρος είναι απευθείας προσδεδεμένο στον σάκο,
                                 
                              
                                    —
                                 
                                 
                                    τα τμήματα του ανώτερου και του κατώτερου δικτυώματος είναι κατασκευασμένα από μάτια τουλάχιστον 120 mm, όπως μετρούνται μεταξύ των κόμβων,
                                 
                              
                                    —
                                 
                                 
                                    το μήκος, όταν το φύλλο είναι τεντωμένο, είναι τουλάχιστον 3 m.
                                 
                              
                  
                        3)
                     
                     
                        «φύλλο απελευθέρωσης βενθικών οργανισμών»: φύλλο με μάτια μεγαλύτερου μεγέθους ή δικτύωμα τετράγωνων ματιών το οποίο προσαρμόζεται στο κατώτερο φύλλο μιας τράτας, συνήθως δοκότρατας, με σκοπό την απελευθέρωση τυχόν βενθικού υλικού και υπολειμμάτων του θαλάσσιου βυθού προτού αυτά εισέλθουν στον σάκο·
                     
                  
                        4)
                     
                     
                        «SepNep»: τράτα με πόρτες η οποία:
                        
                                    —
                                 
                                 
                                    είναι κατασκευασμένη με δικτύωμα της κατηγορίας μεγέθους ματιών από 80 έως 99 +≥ 100 mm,
                                 
                              
                                    —
                                 
                                 
                                    είναι εξοπλισμένη με πολλαπλούς σάκους με μέγεθος ματιών που κυμαίνεται από τουλάχιστον 80 έως 120 mm, οι οποίοι προσδένονται σε ένα τεμάχιο επιμήκυνσης, ενώ ο άνω σάκος είναι κατασκευασμένος με μέγεθος ματιών τουλάχιστον 120 mm και είναι εξοπλισμένος με διαχωριστικό φύλλο με μέγιστο μέγεθος ματιών 105 mm, και
                                 
                              
                                    —
                                 
                                 
                                    μπορεί επιπλέον να είναι εξοπλισμένη με προαιρετική σχάρα διαλογής με διάστημα μήκους τουλάχιστον 17 mm μεταξύ των ράβδων, υπό την προϋπόθεση ότι είναι κατασκευασμένη έτσι ώστε να επιτρέπει τη διαφυγή της μικρής καραβίδας.
                                 
                              
                  
         
            Άρθρο 3
            Εξαιρέσεις που συνδέονται με τα ποσοστά επιβίωσης όσον αφορά την καραβίδα
            
               1.   Η εξαίρεση που συνδέεται με τα ποσοστά επιβίωσης και προβλέπεται στο άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013 εφαρμόζεται στα ενωσιακά ύδατα της Βόρειας Θάλασσας (διαιρέσεις ICES 2a, 3a και υποπεριοχή ICES 4) για τα ακόλουθα αλιεύματα καραβίδας (Nephrops norvegicus):
               
                           α)
                        
                        
                           τα αλιεύματα που αλιεύθηκαν με κιούρτους (FPO (33))·
                        
                     
                           β)
                        
                        
                           τα αλιεύματα που αλιεύθηκαν με τράτες βυθού (OTB, OTT, TBN) εξοπλισμένες με:
                           
                                       i)
                                    
                                    
                                       σάκο με μέγεθος ματιών ίσο με ή μεγαλύτερο από 80 mm· ή
                                    
                                 
                                       ii)
                                    
                                    
                                       σάκο με μέγεθος ματιών τουλάχιστον 70 mm, εξοπλισμένο με εσχάρα διαλογής ειδών με ανώτατο διάστημα μήκους 35 mm μεταξύ των ράβδων.
                                    
                                 
                     
            
               2.   Κατά την απόρριψη καραβίδας που αλιεύθηκε στις περιπτώσεις που αναφέρονται στην παράγραφο 1, η καραβίδα ελευθερώνεται αμέσως, ολόκληρη, στην περιοχή όπου αλιεύθηκε.
            
         
         
            Άρθρο 4
            Εξαίρεση που συνδέεται με τα ποσοστά επιβίωσης όσον αφορά τη γλώσσα
            
               1.   Η εξαίρεση που συνδέεται με τα ποσοστά επιβίωσης και αναφέρεται στο άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013 εφαρμόζεται στη γλώσσα (Solea solea) κάτω του ελάχιστου μεγέθους αναφοράς διατήρησης, που αλιεύεται με τράτες με πόρτες (ΟΤΒ), με σάκο μεγέθους ματιών 80 έως 99 mm στα ενωσιακά ύδατα της διαίρεσης ICES 4c, εντός έξι ναυτικών μιλίων από την ακτή αλλά εκτός περιοχών που έχουν προσδιοριστεί ως περιοχές αναπαραγωγής.
            
            
               2.   Η εξαίρεση που αναφέρεται στην παράγραφο 1 ισχύει μόνον για σκάφη μήκους μικρότερου των 10 μέτρων και μηχανής ισχύος κάτω των 221 kW, όταν αλιεύουν σε ύδατα βάθους μικρότερου των 30 μέτρων και με διάρκεια χρήσης των συρόμενων εργαλείων έως ενενήντα λεπτά.
            
            
               3.   Κατά την απόρριψη γλώσσας που έχει αλιευθεί σε οποιαδήποτε από τις περιπτώσεις που αναφέρονται στην παράγραφο 1, η γλώσσα ελευθερώνεται αμέσως.
            
         
         
            Άρθρο 5
            Εξαίρεση που συνδέεται με τα ποσοστά επιβίωσης όσον αφορά τα παρεμπίπτοντα αλιεύματα όλων των ειδών τα οποία υπόκεινται σε όρια αλιευμάτων κατά την αλίευση με κιούρτους και βολκούς
            
               1.   Η εξαίρεση που συνδέεται με τα ποσοστά επιβίωσης και αναφέρεται στο άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013 εφαρμόζεται σε όλα τα είδη που υπόκεινται σε όρια αλιευμάτων και αλιεύονται με κιούρτους και βολκούς (FPO, FYK) στα ενωσιακά ύδατα της διαίρεσης ICES 3a και της υποπεριοχής ICES 4.
            
            
               2.   Κατά την απόρριψη ιχθύων που αλιεύονται στις περιπτώσεις που αναφέρονται στην παράγραφο 1, οι ιχθύες ελευθερώνονται αμέσως και κάτω από την επιφάνεια της θάλασσας.
            
         
         
            Άρθρο 6
            Εξαίρεση που συνδέεται με τα ποσοστά επιβίωσης όσον αφορά τα αλιεύματα και τα παρεμπίπτοντα αλιεύματα ευρωπαϊκής χωματίδας
            
               1.   Η εξαίρεση που συνδέεται με τα ποσοστά επιβίωσης και αναφέρεται στο άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013 εφαρμόζεται στα ενωσιακά ύδατα της διαίρεσης ICES 3a και της υποπεριοχής ICES 4 για τα ακόλουθα αλιεύματα:
               
                           α)
                        
                        
                           ευρωπαϊκή χωματίδα (Pleuronectes platessa) που αλιεύεται με δίχτυα (GNS, GTR, GTN, GEN)·
                        
                     
                           β)
                        
                        
                           ευρωπαϊκή χωματίδα που αλιεύεται με δανέζικο γρίπο·
                        
                     
                           γ)
                        
                        
                           ευρωπαϊκή χωματίδα που αλιεύεται με τράτες βυθού (OTB, PTB):
                           
                                       i)
                                    
                                    
                                       με μέγεθος ματιών τουλάχιστον 120 mm κατά την αλιεία με στόχο πλατύψαρα ή στρογγυλόψαρα στη διαίρεση ICES 3a και στην υποπεριοχή ICES 4·
                                    
                                 
                                       ii)
                                    
                                    
                                       με μέγεθος ματιών 90 έως 119 mm, οι οποίες είναι εξοπλισμένες με φύλλο Seltra, με άνω φύλλο δικτυώματος μεγέθους ματιών 140 mm (τετράγωνων ματιών), μεγέθους ματιών 270 mm (ρομβοειδών ματιών) ή μεγέθους ματιών 300 mm (τετράγωνων ματιών), κατά την αλιεία με στόχο πλατύψαρα ή στρογγυλόψαρα στα ενωσιακά ύδατα της διαίρεσης ICES 3a·
                                    
                                 
                                       iii)
                                    
                                    
                                       με μέγεθος ματιών 80 έως 119 mm κατά την αλιεία με στόχο πλατύψαρα ή στρογγυλόψαρα στα ενωσιακά ύδατα της υποπεριοχής ICES 4.
                                    
                                 
                     
            
               2.   Κατά την απόρριψη ευρωπαϊκής χωματίδας που έχει αλιευθεί στις περιπτώσεις που αναφέρονται στην παράγραφο 1, η ευρωπαϊκή χωματίδα ελευθερώνεται αμέσως.
            
         
         
            Άρθρο 7
            Εξαίρεση που συνδέεται με τα ποσοστά επιβίωσης όσον αφορά την ευρωπαϊκή χωματίδα κάτω του ελάχιστου μεγέθους αναφοράς διατήρησης
            
               1.   Η εξαίρεση που συνδέεται με τα ποσοστά επιβίωσης και αναφέρεται στο άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013 εφαρμόζεται στα ενωσιακά ύδατα της διαίρεσης ICES 2a και της υποπεριοχής ICES 4 και στην ευρωπαϊκή χωματίδα κάτω του ελάχιστου μεγέθους αναφοράς διατήρησης, η οποία αλιεύεται με δοκότρατες (BT2) μεγέθους ματιών 80 έως 119 mm, αν η ευρωπαϊκή χωματίδα αλιεύεται:
               
                           α)
                        
                        
                           με αλιευτικά εργαλεία εξοπλισμένα με σχοινί απομάκρυνσης λίθων ή φύλλο απελευθέρωσης βενθικών οργανισμών (BRP) και από σκάφη με μηχανή ισχύος άνω των 221 kW· ή
                        
                     
                           β)
                        
                        
                           από σκάφη κρατών μελών που εφαρμόζουν τον χάρτη πορείας για τους πλήρως τεκμηριωμένους τύπους αλιείας,
                        
                     
            
               2.   Η εξαίρεση που αναφέρεται στην παράγραφο 1 εφαρμόζεται επίσης για το πλατύψαρο που αλιεύεται με δοκότρατες (BT2) από σκάφη με μηχανή ισχύος έως και 221 kw ή συνολικού μήκους μικρότερου από 24 m, τα οποία είναι κατασκευασμένα για αλίευση εντός της ζώνης των δώδεκα μιλίων, αν η μέση διάρκεια αλίευσης με τράτα δεν υπερβαίνει τα ενενήντα λεπτά.
            
            
               3.   Τα κράτη μέλη που έχουν άμεσο διαχειριστικό συμφέρον υποβάλλουν ετησίως, το συντομότερο δυνατόν και το αργότερο έως την 1η Μαΐου, πρόσθετα επιστημονικά στοιχεία που δικαιολογούν τις εξαιρέσεις που προβλέπονται στις παραγράφους 1 και 2. Η επιστημονική, τεχνική και οικονομική επιτροπή αλιείας («ΕΤΟΕΑ») αξιολογεί τα υποβληθέντα επιστημονικά στοιχεία έως την 31η Ιουλίου κάθε έτους.
            
            
               4.   Κατά την απόρριψη ευρωπαϊκής χωματίδας που έχει αλιευθεί στις περιπτώσεις που αναφέρονται στις παραγράφους 1 και 2, η ευρωπαϊκή χωματίδα ελευθερώνεται αμέσως.
            
         
         
            Άρθρο 8
            Εξαίρεση που συνδέεται με τα ποσοστά επιβίωσης όσον αφορά το καλκάνι
            
               1.   Η εξαίρεση που συνδέεται με τα ποσοστά επιβίωσης και αναφέρεται στο άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013 εφαρμόζεται στα ενωσιακά ύδατα της υποπεριοχής ICES 4 για αλιεύματα καλκανιού (Scophthalmus maximus) με δοκότρατες με σάκο μεγέθους ματιών ίσου με ή μεγαλύτερου από 80 mm (TBB).
            
            
               2.   Η εξαίρεση της παραγράφου 1 εφαρμόζεται προσωρινά έως την 31η Δεκεμβρίου 2022. Τα κράτη μέλη που έχουν άμεσο διαχειριστικό συμφέρον υποβάλλουν ετησίως, το συντομότερο δυνατόν και το αργότερο έως την 1η Μαΐου, πρόσθετα επιστημονικά στοιχεία που δικαιολογούν την εξαίρεση που προβλέπεται στην παράγραφο 1. Η ΕΤΟΕΑ αξιολογεί τα υποβληθέντα επιστημονικά στοιχεία έως την 31η Ιουλίου κάθε έτους.
            
            
               3.   Κατά την απόρριψη καλκανιού που έχει αλιευθεί στις περιπτώσεις που αναφέρονται στην παράγραφο 1, το καλκάνι ελευθερώνεται αμέσως.
            
         
         
            Άρθρο 9
            Εξαίρεση που συνδέεται με τα ποσοστά επιβίωσης όσον αφορά τα σελάχια
            
               1.   Η εξαίρεση που συνδέεται με τα ποσοστά επιβίωσης και αναφέρεται στο άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013 εφαρμόζεται για σελάχια που αλιεύονται με αλιευτικά εργαλεία στα ενωσιακά ύδατα της Βόρειας Θάλασσας (διαιρέσεις ICES 2a, 3a και υποπεριοχή ICES 4).
            
            
               2.   Τα κράτη μέλη που έχουν άμεσο διαχειριστικό συμφέρον υποβάλλουν ετησίως, το συντομότερο δυνατόν και το αργότερο έως την 1η Μαΐου, πρόσθετα επιστημονικά στοιχεία, ιδίως για το σελάχι-κούκο, που δικαιολογούν την εξαίρεση που προβλέπεται στην παράγραφο 1. Η ΕΤΟΕΑ αξιολογεί τα υποβληθέντα επιστημονικά στοιχεία έως την 31η Ιουλίου κάθε έτους.
            
            
               3.   Κατά την απόρριψη σελαχιών που αλιεύονται στις περιπτώσεις που αναφέρονται στην παράγραφο 1, τα σελάχια ελευθερώνονται αμέσως.
            
         
         
            Άρθρο 10
            Εξαίρεση που συνδέεται με τα ποσοστά επιβίωσης όσον αφορά τα αλιεύματα σκουμπριού και ρέγγας κατά την αλιεία με γρι-γρι
            
               1.   Η εξαίρεση που συνδέεται με τα ποσοστά επιβίωσης και αναφέρεται στο άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013 εφαρμόζεται στα αλιεύματα σκουμπριού και ρέγγας που αλιεύονται κατά την αλιεία με γρι-γρι στα ενωσιακά ύδατα της Βόρειας Θάλασσας (διαιρέσεις ICES 2a, 3a και υποπεριοχή ICES 4), όταν ικανοποιούνται όλες οι ακόλουθες προϋποθέσεις:
               
                           α)
                        
                        
                           το αλίευμα ελευθερώνεται πριν από το κλείσιμο του γρι-γρι έως ένα ορισμένο ποσοστό (που καθορίζεται στις παραγράφους 2 και 3 κατωτέρω) («το σημείο ανάκτησης»),
                        
                     
                           β)
                        
                        
                           το γρι-γρι είναι εργαλείο εξοπλισμένο με ευδιάκριτο σημαντήρα που καταδεικνύει σαφώς το όριο του σημείου ανάκτησης,
                        
                     
                           γ)
                        
                        
                           το σκάφος και το γρι-γρι είναι εξοπλισμένα με ηλεκτρονικό σύστημα καταγραφής και τεκμηρίωσης, βάσει των οποίων τεκμηριώνονται η χρονική στιγμή, ο τόπος και ο βαθμός χρησιμοποίησης του γρι-γρι για όλες τις αλιευτικές δραστηριότητες.
                        
                     
            
               2.   Το σημείο ανάκτησης αντιστοιχεί σε κλείσιμο 80 % του γρι-γρι κατά την αλιεία σκουμπριού και σε κλείσιμο 90 % του γρι-γρι κατά την αλιεία ρέγγας.
            
            
               3.   Εάν το κοπάδι των ψαριών που έχουν περικυκλωθεί αποτελείται από μείγμα των δύο αυτών ειδών, το σημείο ανάκτησης δεν υπερβαίνει κλείσιμο ποσοστού 80 % του γρι-γρι.
            
            
               4.   Απαγορεύεται η ελευθέρωση αλιευμάτων σκουμπριού και ρέγγας μετά το σημείο ανάκτησης.
            
            
               5.   Πριν από την ελευθέρωση των ως άνω αλιευμάτων γίνεται έλεγχος σε δείγμα αυτών ώστε να εκτιμηθεί η σύνθεση των ειδών, των μεγεθών καθώς και η ποσότητα των αλιευμάτων.
            
            
               6.   Τα κράτη μέλη που έχουν άμεσο διαχειριστικό συμφέρον υποβάλλουν το συντομότερο δυνατόν και το αργότερο έως την 1η Μαΐου 2022 αποδεικτικά στοιχεία που δικαιολογούν την ανάγκη συνέχισης της εφαρμογής της εν λόγω εξαίρεσης.
            
         
         
            Άρθρο 11
            Εξαιρέσεις de minimis για την αλιεία πελαγικών και βενθοπελαγικών ειδών
            Κατά παρέκκλιση του άρθρου 15 παράγραφος 1 του κανονισμού (ΕΕ) αριθ. 1380/2013, μπορούν να απορρίπτονται οι ακόλουθες ποσότητες σύμφωνα με το άρθρο 15 παράγραφος 4 στοιχείο γ) του εν λόγω κανονισμού:
            
                        (1)
                     
                     
                        στην αλιεία γλώσσας από σκάφη που χρησιμοποιούν μανωμένα δίχτυα και απλάδια δίχτυα (GN, GNS, GND, GNC, GTN, GTR, GEN, GNF) στα ενωσιακά ύδατα της Βόρειας Θάλασσας (διαιρέσεις ICES 2a, 3a και υποπεριοχή ICES 4):
                        ποσότητα γλώσσας με μέγεθος μικρότερο και μεγαλύτερο από το ελάχιστο μέγεθος αναφοράς διατήρησης, η οποία δεν υπερβαίνει το 3 % των συνολικών ετήσιων αλιευμάτων του συγκεκριμένου είδους·
                     
                  
                        (2)
                     
                     
                        στην αλιεία γλώσσας από σκάφη που χρησιμοποιούν δοκότρατα (TBB) με μέγεθος ματιών 80-119 mm που είναι εξοπλισμένη με φύλλο Flemish, στα ενωσιακά ύδατα της υποπεριοχής ICES 4:
                        ποσότητα γλώσσας με μέγεθος μικρότερο από το ελάχιστο μέγεθος αναφοράς διατήρησης, η οποία δεν υπερβαίνει το 5 % των συνολικών ετήσιων αλιευμάτων του συγκεκριμένου είδους·
                     
                  
                        (3)
                     
                     
                        στην αλιεία καραβίδας από σκάφη που χρησιμοποιούν τράτες βυθού (OTB, OTT, TBN) με μέγεθος ματιών ίσο ή μεγαλύτερο από 70 mm, εξοπλισμένες με σχάρα διαλογής ειδών με ανώτατο διάστημα μήκους 35 mm μεταξύ των ράβδων στα ενωσιακά ύδατα της διαίρεσης ICES 3a:
                        συνδυασμένη ποσότητα γλώσσας, εγκλεφίνου, νταουκιού Ατλαντικού, γάδου, μαύρου μπακαλιάρου και μπακαλιάρου μερλούκιου κάτω του ελάχιστου μεγέθους αναφοράς διατήρησης, η οποία δεν υπερβαίνει το 4 % των συνολικών ετήσιων αλιευμάτων καραβίδας, γλώσσας, εγκλεφίνου, νταουκιού Ατλαντικού και γαρίδας της Αρκτικής, γάδου, μαύρου μπακαλιάρου και μπακαλιάρου μερλούκιου·
                     
                  
                        (4)
                     
                     
                        στην αλιεία γαρίδας της Αρκτικής από σκάφη που χρησιμοποιούν τράτες βυθού (OTB, OTT) με μέγεθος ματιών ίσο με ή μεγαλύτερο από 35 mm, εξοπλισμένες με σχάρα διαλογής ειδών με ανώτατο διάστημα μήκους 19 mm μεταξύ των ράβδων, με ανεμπόδιστο στόμιο εξόδου ιχθύων, στα ενωσιακά ύδατα της διαίρεσης ICES 3a:
                        συνδυασμένη ποσότητα γλώσσας, εγκλεφίνου, νταουκιού Ατλαντικού, γάδου, ευρωπαϊκής χωματίδας, μαύρου μπακαλιάρου, ρέγγας, σύκου Νορβηγίας, γουρλομάτη Ατλαντικού και προσφυγακιού κάτω του ελάχιστου μεγέθους αναφοράς διατήρησης, εφόσον υφίσταται, η οποία δεν υπερβαίνει το 5 % των συνολικών ετήσιων αλιευμάτων καραβίδας, γλώσσας, εγκλεφίνου, νταουκιού Ατλαντικού, γάδου, μαύρου μπακαλιάρου, ευρωπαϊκής χωματίδας, γαρίδας της Αρκτικής, μπακαλιάρου μερλούκιου, σύκου Νορβηγίας, γουρλομάτη Ατλαντικού, ρέγγας και προσφυγακιού·
                     
                  
                        (5)
                     
                     
                        στην αλιεία με σκάφη που χρησιμοποιούν τράτες βυθού (OTB, OTT, TBN, PTB) με μέγεθος ματιών 90-119 mm, οι οποίες είναι εξοπλισμένες με φύλλο Seltra, με άνω φύλλο δικτυώματος μεγέθους ματιών 140 mm (τετράγωνων ματιών), μεγέθους ματιών 270 mm (ρομβοειδών ματιών) ή μεγέθους ματιών 300 mm (τετράγωνων ματιών), ή τράτες βυθού (OTB, OTT, TBN, PTB) με μέγεθος ματιών ίσο με ή μεγαλύτερο από 120 mm, στα ενωσιακά ύδατα της διαίρεσης ICES 3a:
                        ποσότητα νταουκιού Ατλαντικού κάτω του ελάχιστου μεγέθους αναφοράς διατήρησης, με ανώτατο όριο το 2 % των συνολικών ετήσιων αλιευμάτων καραβίδας, γάδου, εγκλεφίνου, νταουκιού Ατλαντικού, μαύρου μπακαλιάρου, γλώσσας, ευρωπαϊκής χωματίδας και μαύρου μπακαλιάρου·
                     
                  
                        (6)
                     
                     
                        στην αλιεία καραβίδας από σκάφη που χρησιμοποιούν τράτες βυθού με μέγεθος ματιών 80-99 mm, οι οποίες είναι εξοπλισμένες με SepNep, στα ενωσιακά ύδατα της υποπεριοχής ICES 4:
                        ποσότητα ευρωπαϊκής χωματίδας κάτω του ελάχιστου μεγέθους αναφοράς διατήρησης, η οποία δεν υπερβαίνει το 3 % των συνολικών ετήσιων αλιευμάτων μαύρου μπακαλιάρου, ευρωπαϊκής χωματίδας, εγκλεφίνου, νταουκιού Ατλαντικού, γάδου, γαρίδας της Αρκτικής, γλώσσας και καραβίδας·
                     
                  
                        (7)
                     
                     
                        στην αλιεία σταχτογαρίδας από σκάφη που χρησιμοποιούν δοκότρατες στα ενωσιακά ύδατα των διαιρέσεων ICES 4b και 4c:
                        ποσότητα όλων των ειδών που υπόκεινται σε όρια αλιευμάτων, η οποία δεν υπερβαίνει το 6 % το 2021 και το 2022 και το 5 % το 2023 των συνολικών ετήσιων αλιευμάτων όλων των ειδών που υπόκεινται σε όρια αλιευμάτων που εφαρμόζονται στους συγκεκριμένους τύπους αλιείας·
                     
                  
                        (8)
                     
                     
                        στην αλιεία βενθοπελαγικών ειδών από σκάφη που χρησιμοποιούν τράτες βυθού (OTB, OTT, PTB) με μέγεθος ματιών ίσο με ή μεγαλύτερο από 120 mm, οι οποίες αλιεύουν ποντίκι στα ενωσιακά ύδατα της υποπεριοχής ICES 4:
                        ποσότητα μουρούνας κάτω του ελάχιστου μεγέθους αναφοράς διατήρησης, η οποία δεν υπερβαίνει το 3 % των συνολικών ετήσιων αλιευμάτων ποντικιού στον συγκεκριμένο τύπο αλιείας·
                     
                  
                        (9)
                     
                     
                        στη μεικτή αλιεία βενθοπελαγικών ειδών από σκάφη που χρησιμοποιούν τράτες βυθού ή γρίπους (OTB, OTT, SDN, SSC) μεγέθους ματιών 70-99 mm (TR2) στα ενωσιακά ύδατα της διαίρεσης ICES 4c:
                        συνδυασμένη ποσότητα νταουκιού Ατλαντικού και γάδου κάτω του ελάχιστου μεγέθους αναφοράς διατήρησης, η οποία δεν υπερβαίνει το 5 % των συνολικών ετήσιων αλιευμάτων νταουκιού Ατλαντικού και γάδου· η μέγιστη ποσότητα γάδου που μπορεί να απορρίπτεται περιορίζεται στο 2 % των εν λόγω συνολικών ετήσιων αλιευμάτων·
                        η εξαίρεση de minimis που καθορίζεται στο παρόν στοιχείο εφαρμόζεται προσωρινά έως την 31η Δεκεμβρίου 2021. Τα κράτη μέλη που έχουν άμεσο διαχειριστικό συμφέρον υποβάλλουν, το συντομότερο δυνατόν και το αργότερο έως την 1η Μαΐου 2021, πρόσθετα επιστημονικά στοιχεία που δικαιολογούν την εξαίρεση. Η ΕΤΟΕΑ αξιολογεί τα υποβληθέντα επιστημονικά στοιχεία έως την 31η Ιουλίου 2021·
                     
                  
                        (10)
                     
                     
                        στη μεικτή αλιεία βενθοπελαγικών ειδών, από σκάφη που χρησιμοποιούν τράτες βυθού ή γρίπους (OTB, OTT, SDN, SSC) μεγέθους ματιών 70-99 mm (TR2), στα ενωσιακά ύδατα των διαιρέσεων ICES 4a και 4b:
                        ποσότητα νταουκιού Ατλαντικού κάτω του ελάχιστου μεγέθους αναφοράς διατήρησης, η οποία δεν υπερβαίνει το 4 % των συνολικών ετήσιων αλιευμάτων νταουκιού Ατλαντικού·
                        η εξαίρεση de minimis που καθορίζεται στο παρόν στοιχείο εφαρμόζεται προσωρινά έως την 31η Δεκεμβρίου 2022. Τα κράτη μέλη που έχουν άμεσο διαχειριστικό συμφέρον υποβάλλουν, το συντομότερο δυνατόν και το αργότερο έως την 1η Μαΐου 2022, πρόσθετα επιστημονικά στοιχεία που δικαιολογούν την εξαίρεση. Η ΕΤΟΕΑ αξιολογεί τα υποβληθέντα επιστημονικά στοιχεία έως την 31η Ιουλίου 2022·
                     
                  
                        (11)
                     
                     
                        στη μεικτή αλιεία βενθοπελαγικών ειδών, από σκάφη που χρησιμοποιούν δοκότρατες με μέγεθος ματιών 80-119 mm, στα ενωσιακά ύδατα της υποπεριοχής ICES 4:
                        ποσότητα νταουκιού Ατλαντικού κάτω του ελάχιστου μεγέθους αναφοράς διατήρησης, η οποία δεν υπερβαίνει το 2 % των συνολικών ετήσιων αλιευμάτων ευρωπαϊκής χωματίδας και γλώσσας·
                        η εξαίρεση de minimis που καθορίζεται στο παρόν στοιχείο εφαρμόζεται προσωρινά έως την 31η Δεκεμβρίου 2021. Τα κράτη μέλη που έχουν άμεσο διαχειριστικό συμφέρον υποβάλλουν, το συντομότερο δυνατόν και το αργότερο έως την 1η Μαΐου 2021, πρόσθετα επιστημονικά στοιχεία που δικαιολογούν την εξαίρεση. Η ΕΤΟΕΑ αξιολογεί τα υποβληθέντα επιστημονικά στοιχεία έως την 31η Ιουλίου 2021·
                     
                  
                        (12)
                     
                     
                        στην αλιεία πελαγικών ειδών από πελαγικές μηχανότρατες ολικού μήκους έως 25 μέτρων που χρησιμοποιούν μεσοπελαγικές τράτες (OTM/PTM) με στόχο το σκουμπρί, το σαυρίδι και τη ρέγγα στις υποπεριοχές ICES 4b και 4c νοτίως των 54° βόρειου πλάτους·
                        συνδυασμένη ποσότητα σκουμπριού, σαυριδιού, ρέγγας και νταουκιού Ατλαντικού που δεν υπερβαίνει το 1 % των συνολικών ετήσιων αλιευμάτων σκουμπριού, σαυριδιού, ρέγγας και νταουκιού Ατλαντικού·
                        η εξαίρεση de minimis που καθορίζεται στο παρόν στοιχείο εφαρμόζεται προσωρινά έως την 31η Δεκεμβρίου 2022. Τα κράτη μέλη που έχουν άμεσο διαχειριστικό συμφέρον υποβάλλουν το συντομότερο δυνατόν και το αργότερο έως την 1η Μαΐου 2022 πρόσθετα επιστημονικά στοιχεία που δικαιολογούν την εξαίρεση. Η ΕΤΟΕΑ αξιολογεί τα υποβληθέντα επιστημονικά στοιχεία έως την 31η Ιουλίου 2022·
                     
                  
                        (13)
                     
                     
                        στη μεικτή αλιεία βενθοπελαγικών ειδών με τράτες (OTB, OTM, OTT, PTB, PTM, SDN, SPR, SSC, TB, TBN) μεγέθους ματιών άνω των 80 mm στη διαίρεση ICES 3a και στην υποπεριοχή ICES 4 και στην αλιεία γαρίδας της Αρκτικής που διενεργείται με χρήση αλιευτικών εργαλείων με σχάρα διαλογής με ανώτατο διάστημα 19 mm μεταξύ των ράβδων ή με ισοδύναμη διάταξη επιλεκτικότητας και διάταξη συγκράτησης ιχθύων με μεγέθη ματιών άνω των 35 mm στη διαίρεση ICES 3a και άνω των 32 mm στην υποπεριοχή ICES 4:
                        συνδυασμένη ποσότητα παπαλίνας, αμμόχελου, σύκου Νορβηγίας και προσφυγακιού, η οποία δεν υπερβαίνει το 1 % των συνολικών ετήσιων αλιευμάτων στη μεικτή αλιεία βενθοπελαγικών ειδών και στην αλιεία γαρίδας της Αρκτικής·
                        η εξαίρεση de minimis που καθορίζεται στο παρόν στοιχείο εφαρμόζεται προσωρινά έως την 31η Δεκεμβρίου 2022. Τα κράτη μέλη που έχουν άμεσο διαχειριστικό συμφέρον υποβάλλουν το συντομότερο δυνατόν και το αργότερο έως την 1η Μαΐου 2022 πρόσθετα επιστημονικά στοιχεία που δικαιολογούν την εξαίρεση. Η ΕΤΟΕΑ αξιολογεί τα υποβληθέντα επιστημονικά στοιχεία έως την 31η Ιουλίου 2022·
                     
                  
                        (14)
                     
                     
                        στη βενθοπελαγική αλιεία μπακαλιάρου μερλούκιου από σκάφη που χρησιμοποιούν παραγάδια (LLS) στην υποπεριοχή ICES 4:
                        ποσότητα μουρούνας (Molva molva) κάτω του ελάχιστου μεγέθους αναφοράς διατήρησης, η οποία δεν υπερβαίνει το 3 % των συνολικών ετήσιων αλιευμάτων μουρούνας στον συγκεκριμένο τύπο βενθοπελαγικής αλιείας·
                        η εξαίρεση de minimis που καθορίζεται στο παρόν στοιχείο εφαρμόζεται προσωρινά έως την 31η Δεκεμβρίου 2022. Τα κράτη μέλη που έχουν άμεσο διαχειριστικό συμφέρον υποβάλλουν το συντομότερο δυνατόν και το αργότερο έως την 1η Μαΐου 2022 πρόσθετα επιστημονικά στοιχεία που δικαιολογούν την εξαίρεση. Η ΕΤΟΕΑ αξιολογεί τα υποβληθέντα επιστημονικά στοιχεία έως την 31η Ιουλίου 2022·
                     
                  
                        (15)
                     
                     
                        στη μεικτή αλιεία βενθοπελαγικών ειδών με τράτες βυθού (OTB, OTT, PTB) μεγέθους ματιών μεταξύ 80 και 99 mm (TR2), στις υποπεριοχές ICES 4b και 4c:
                        ποσότητα σαυριδιού (Trachurus spp.), η οποία δεν υπερβαίνει το 6 % των συνολικών ετήσιων αλιευμάτων σαυριδιού στον συγκεκριμένο τύπο αλιείας·
                        η εξαίρεση de minimis που καθορίζεται στο παρόν στοιχείο εφαρμόζεται προσωρινά έως την 31η Δεκεμβρίου 2022. Τα κράτη μέλη που έχουν άμεσο διαχειριστικό συμφέρον υποβάλλουν το συντομότερο δυνατόν και το αργότερο έως την 1η Μαΐου 2022 πρόσθετα επιστημονικά στοιχεία που δικαιολογούν την εξαίρεση. Η ΕΤΟΕΑ αξιολογεί τα υποβληθέντα επιστημονικά στοιχεία έως την 31η Ιουλίου 2022·
                     
                  
                        (16)
                     
                     
                        στη μεικτή αλιεία βενθοπελαγικών ειδών με τράτες βυθού (OTB, OTT, PTB) μεγέθους ματιών μεταξύ 80 και 99 mm (TR2), στις υποπεριοχές ICES 4b και 4c:
                        ποσότητα σκουμπριού (Scomber scombrus), η οποία δεν υπερβαίνει το 6 % των συνολικών ετήσιων αλιευμάτων σκουμπριού στον συγκεκριμένο τύπο αλιείας·
                        η εξαίρεση de minimis που καθορίζεται στο παρόν στοιχείο εφαρμόζεται προσωρινά έως την 31η Δεκεμβρίου 2022. Τα κράτη μέλη που έχουν άμεσο διαχειριστικό συμφέρον υποβάλλουν το συντομότερο δυνατόν και το αργότερο έως την 1η Μαΐου 2022 πρόσθετα επιστημονικά στοιχεία που δικαιολογούν την εξαίρεση. Η ΕΤΟΕΑ αξιολογεί τα υποβληθέντα επιστημονικά στοιχεία έως την 31η Ιουλίου 2022·
                     
                  
                        (17)
                     
                     
                        στη βιομηχανική αλιεία με πελαγική μηχανότρατα με στόχο το προσφυγάκι στην υποπεριοχή ICES 4, και μεταποίηση του εν λόγω είδους επί του σκάφους με σκοπό την παραγωγή βάσης σουρίμι:
                        ποσότητα προσφυγακιού (Micromesistius poutassou), η οποία δεν υπερβαίνει το 5 % των συνολικών ετήσιων αλιευμάτων προσφυγακιού·
                        η εξαίρεση de minimis που καθορίζεται στο παρόν στοιχείο εφαρμόζεται προσωρινά έως την 31η Δεκεμβρίου 2022. Τα κράτη μέλη που έχουν άμεσο διαχειριστικό συμφέρον υποβάλλουν το συντομότερο δυνατόν και το αργότερο έως την 1η Μαΐου 2022 πρόσθετα επιστημονικά στοιχεία που δικαιολογούν την εξαίρεση. Η ΕΤΟΕΑ αξιολογεί τα υποβληθέντα επιστημονικά στοιχεία έως την 31η Ιουλίου 2022.
                     
                  
         
            Άρθρο 12
            Κατάργηση και μεταβατικές διατάξεις
            Ο κατ’ εξουσιοδότηση κανονισμός (ΕΕ) 2019/2238 καταργείται από την 1η Ιανουαρίου 2021.
            Ωστόσο, τα άρθρα 11 και 12 του κατ’ εξουσιοδότηση κανονισμού (ΕΕ) 2019/2238 εξακολουθούν να ισχύουν έως την 31η Δεκεμβρίου 2021 ή έως ότου τεθεί σε εφαρμογή η κατ’ εξουσιοδότηση πράξη που πρόκειται να εκδοθεί σύμφωνα με το άρθρο 15 παράγραφος 2 του κανονισμού (ΕΕ) 2019/1241, όποιο από τα δύο συμβεί νωρίτερα.
         
         
            Άρθρο 13
            Έναρξη ισχύος και εφαρμογή
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Τα άρθρα 1 έως 11 εφαρμόζονται από την 1η Ιανουαρίου 2021 μέχρι την 31η Δεκεμβρίου 2023.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 21 Αυγούστου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 179 της 16.7.2018, σ. 1.
         
            (2)  Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (ΕΕ L 354 της 28.12.2013, σ. 22).
         
            (3)  Κατ’ εξουσιοδότηση κανονισμός (ΕΕ) 2019/2238 της Επιτροπής, της 1ης Οκτωβρίου 2019, για τον καθορισμό των λεπτομερειών εφαρμογής της υποχρέωσης εκφόρτωσης για ορισμένους τύπους βενθοπελαγικής αλιείας στη Βόρεια Θάλασσα για την περίοδο 2020-2021. (ΕΕ L 336 της 30.12.2019, σ. 34).
         
            (4)  Το Ηνωμένο Βασίλειο δεν είναι πλέον κράτος μέλος από την 1η Φεβρουαρίου 2020.
         
            (5)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (6)  https://stecf.jrc.ec.europa.eu/documents/43805/1099561/STECF+PLEN+15-02.pdf
         
            (7)  https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf
         
            (8)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (9)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (10)  https://stecf.jrc.ec.europa.eu/documents/43805/1099561/STECF+PLEN+15-02.pdf
         
            (11)  https://stecf.jrc.ec.europa.eu/documents/43805/1780485/STECF+PLEN+17-02.pdf
         
            (12)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (13)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (14)  https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf
         
            (15)  https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf
         
            (16)  https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf
         
            (17)  https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf
         
            (18)  Κατ’ εξουσιοδότηση κανονισμός (ΕΕ) αριθ. 1395/2014 της Επιτροπής, της 20ής Οκτωβρίου 2014, για τη θέσπιση σχεδίου απορρίψεων στο πλαίσιο αλιείας μικρών πελαγικών ειδών και στο πλαίσιο αλιείας για βιομηχανικούς σκοπούς στη Βόρεια Θάλασσα. (ΕΕ L 370 της 30.12.2014, σ. 35).
         
            (19)  https://stecf.jrc.ec.europa.eu/documents/43805/812327/STECF+PLEN+14-02.pdf
         
            (20)  https://stecf.jrc.ec.europa.eu/documents/43805/1099561/STECF+PLEN+15-02.pdf
         
            (21)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (22)  https://stecf.jrc.ec.europa.eu/documents/43805/1710831/STECF+17-08+-+Evaluation+of+LO+joint+recommendations.pdf
         
            (23)  https://stecf.jrc.ec.europa.eu/documents/43805/1710831/STECF+17-08+-+Evaluation+of+LO+joint+recommendations.pdf/d7110d8a-c4da-498c-8b30-98d0b5c2fc22
         
            (24)  http://ices.dk/sites/pub/Publication%20Reports/Advice/2020/2020/cod.27.47d20.pdf
         
            (25)  http://ices.dk/sites/pub/Publication%20Reports/Advice/2020/2020/cod.27.47d20.pdf
         
            (26)  https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf
         
            (27)  https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf
         
            (28)  https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf
         
            (29)  https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf
         
            (30)  https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf
         
            (31)  https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf
         
            (32)  Κανονισμός (ΕΕ) 2019/1241 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, σχετικά με τη διατήρηση αλιευτικών πόρων και την προστασία θαλάσσιων οικοσυστημάτων μέσω τεχνικών μέτρων, την τροποποίηση των κανονισμών (ΕΚ) αριθ. 1967/2006, (ΕΚ) αριθ. 1224/2009 του Συμβουλίου και των κανονισμών (ΕΕ) αριθ. 1380/2013, (ΕΕ) 2016/1139, (ΕΕ) 2018/973, (ΕΕ) 2019/472 και (ΕΕ) 2019/1022 του Ευρωπαϊκού Κοινοβουλίου και του Συμβουλίου και την κατάργηση των κανονισμών (ΕΚ) αριθ. 894/97, (ΕΚ) αριθ. 850/98, (ΕΚ) αριθ. 2549/2000, (ΕΚ) αριθ. 254/2002, (ΕΚ) αριθ. 812/2004 και (ΕΚ) αριθ. 2187/2005 του Συμβουλίου. (ΕΕ L 198 της 25.7.2019, σ. 105).
         
            (33)  Οι κωδικοί αλιευτικών εργαλείων που χρησιμοποιούνται στον παρόντα κανονισμό καθορίζονται στο παράρτημα XI του εκτελεστικού κανονισμού (ΕΕ) αριθ. 404/2011 της Επιτροπής για τη θέσπιση λεπτομερών κανόνων σχετικά με την εφαρμογή του κανονισμού (ΕΚ) αριθ. 1224/2009 περί της θέσπισης κοινοτικού συστήματος ελέγχου για την εξασφάλιση της τήρησης των κανόνων της κοινής αλιευτικής πολιτικής. Για τα σκάφη των οποίων το ολικό μήκος είναι μικρότερο από 10 μέτρα, οι κωδικοί αλιευτικών εργαλείων που χρησιμοποιούνται στον παρόντα κανονισμό προσδιορίζονται στην ταξινόμηση αλιευτικών εργαλείων του Οργανισμού Τροφίμων και Γεωργίας των Ηνωμένων Εθνών (FAO).